اختي الغالية العصييدة نحن نسويها في الامارات وبعطيج طريقتها لكن أول مرة اسمع انها تتسوى مع بيض بصراحه مدري اذا تقصدين عصييدة غير المتعارف عليها عموما بعطيج طريقتنا وهي سهلة وايد وانا دايما اسويها
المقادير : 3 كوب طحين أسمر
كوب وربع سكر
ربع كوب زيت او سمنه
منكهات (نصف ملعقة هيل ناعم+ ملعقتين صغار قرفة ناعمة+ ملعقة صغيرةحبة حلوى مطحونة ناعم (شمر) + قليل من الزعفران )
الطريقة : يحمر السكر على نار هادئه حتى يذوب ويصبح لونه احمر غامق او بني خفيف وحاسبي اختي لا يحترق منج السكر لانه بيعطي طعم مر لازم يتحمر على راحته بعدين نحط عليه ماء حار تقريبا 5أكواب ماء ونضيف اليه المكنهات اللي خبرتج عنها ونخليه يغلي مع بعض الين يذوب السكر كله ثم نطفي النار ونخليه لما يبرد تماما
في هذي الأثناء تكونين محمرة الطحين الأسمر على نار هادئة الين يصيير لونه بني فاتح وتخلينه يبرد وبعدين تنخلينه زين
الحينه الطحين والسكر باردين هذي طريقتي اسويها دايما عشان ما يتكتل الطحين معاج ولا يتعبج
الحينه تصبين الطحين على الماء اللي فيه السكر وتحركين الين يذوب الطحين كله ويصيير صلصة خفيفة وبعدها ترفعينه على النار الأقل من متوسطة وتحركين باستمرار وبتلاقين الطحين صار يثقل شوي شوي خليه على نار هادية وكل شوي قلبيها وجوفي اختي اذا تبينها بها السمك او أخف من جذي لان الأغلبية تحبها خفيفة وأنا نفس الشي يعني اذا جفتيها ثقيلة شويه زيديها ماء مغلي شوي شوي لغاية ما توصل للسمك اللي تبينه وبعدين يوم تشرب الماي كله حطي عليها الزيت وخليها على نار هادية مع التقليب كل فترة 3 دقايق تقريبا نص ساعه أو ساعة الا ربع وبعدين اغرفيها بالعافيه.
اتمنى تكون طريقتي واضحة لج الغالية
25-03-1427 هـ, 05:35 مساءً